APENDISE
Ni Jesu-Kristo—Ti Naikari a Mesias
TAPNO maammuantayo no asino ti Mesias, adu a propeta a nagsurat iti Biblia ti pinaltiingan ni Jehova a Dios a mangipalgak kadagiti detalye maipapan iti pannakayanak, ministerio, ken ipapatay daytoy a naikari a Mangisalakan. Natungpal amin dagitoy a padto ti Biblia ken ni Jesu-Kristo. Nakaskasdaaw ti kinaumiso ken ti pannakatungpal ti amin a detalye dagita a padto. Kas pagarigan, usigentayo ti sumagmamano a padto a nangipakpakauna kadagiti pasamak a mainaig iti pannakayanak ken panagubing ti Mesias.
Impadto ni propeta Isaias a ti Mesias ket agtaud iti kapuonan ni Ari David. (Isaias 9:7) Ket pudno a nayanak ni Jesus iti kapuonan ni David.—Mateo 1:1, 6-17.
Impadto ni Mikias, maysa pay a propeta ti Dios, nga agturayto daytoy nga ubing ken mayanak idiay “Betlehem Efrata.” (Mikias 5:2) Idi panawen a nayanak ni Jesus, dua nga ili iti Israel ti napanaganan iti Betlehem. Ti maysa, adda iti asideg ti Nazaret iti makin-amianan a deppaar ti pagilian, ket ti sabali, adda iti asideg ti Jerusalem idiay Juda. Efrata ti dati a nagan ti Betlehem nga asideg iti Jerusalem. Iti dayta a mismo nga ili a nayanak ni Jesus, kas naipadto!—Mateo 2:1.
Impakauna ti sabali pay a padto ti Biblia a maayaban “manipud idiay Egipto” ti Anak ti Dios. Idi ubing pay ni Jesus, naipan idiay Egipto, ket naipanaw sadiay kalpasan ti ipapatay ni Herodes, iti kasta natungpal ti padto.—Oseas 11:1; Mateo 2:15.
Iti tsart iti panid 200, naglaon dagiti teksto a nailista iti babaen ti paulo a “Padto” kadagiti detalye maipapan iti Mesias. Idiligmo dagitoy kadagiti teksto a nailista iti babaen ti paulo a “Kaitungpalan.” No aramidem dayta, bumileg ti pammatim iti kinapudno ti Sao ti Dios.
Bayat a suksukimatem dagitoy a teksto, laglagipem a naisurat dagiti padto ginasut a tawen sakbay pay a nayanak ni Jesus. Kinuna ni Jesus: “Ti amin a bambanag a naisurat maipapan kaniak iti linteg ni Moises ken kadagiti Mammadto ken kadagiti Salmo masapul a matungpal.” (Lucas 24:44) Kas silalawag nga ipakita a mismo ti Bibliam, natungpal ti amin ken uray ti kabassitan a detalye dagitoy a padto!
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn